《题亡羊图》
明代·李昌祺

澹无组绂累，夙志爱林泉。挟册驱羝群，箕踞丛筱边。

玩绎造芒芴，超遥谢蹄筌。微风延众籁，落日明长川。

心景适相契，物我遽两捐。尔羊本非□，我书亦空诠。

不写谷生博，画师无乃偏。执业虽各途，亡羊奚异旃。

固知东陵愚，岂及西山贤。徇名与徇利，均死何后先。

弃置且勿较，呼儿进杯棬。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。